b'\n_START_ARTICLE_\nGeorg von Bismarck\n_START_SECTION_\nFamilie\n_START_PARAGRAPH_\nGeorg von Bismarck var s\xc3\xb8n af den kongelige preussiske statsskovrider Klaus von Bismarck (1851-1923) og Wally Witte (1859-1951) (Briester Linjen). Bismarck giftede sig den 26. marts 1921 i Berlin med Margarethe von Webern, datter af general von Webern og Margarethe Gr\xc3\xa4fin von Hopffgarten. I sit andet \xc3\xa6gteskab, som blev indg\xc3\xa5et den 20. maj 1929 i Augustfelde, Kr. Rummelsburg, Pommern, giftede han sig med Marly Wollf, datter af major Theodor Wolff fra Augustenfelde, og Luise Becker-Bartin. I begge \xc3\xa6gteskaber fik Bismarck en s\xc3\xb8n.\n_START_SECTION_\nLiv\n_START_PARAGRAPH_\nEfter endt skolegang indtr\xc3\xa5dte Bismarck i 1910 i 2. Schlesische J\xc3\xa4ger Bataillon Nr. 6 i Oels/Schlesien som fanejunker. Under 1. verdenskrig startede han som l\xc3\xb8jtnant og blev senere premierl\xc3\xb8jtnant og adjudant ved fronten. Indtil juli 1916 var han p\xc3\xa5 Vestfronten, s\xc3\xa5 kom han til fronten ved Karpaterne, derefter til Sydfronten ved Isonzo og til sidst i 1917-1918 igen Vestfronten. Fra 1919 tilh\xc3\xb8rte han Reichswehr. I 1938 blev han forfremmet til oberst og fik kommandoen over kavaleri-skytteregiment nr. 7 i Gera i Th\xc3\xbcringen._NEWLINE_Under 2. Verdenskrig kom Bismarck igen til fronten. I september 1939 deltog han i Felttoget i Polen, i 1940 under slaget om Frankrig deltog han i gennembruddet gennem Maginot-linjen. I 1941 var han brigadechef og senere stedfortr\xc3\xa6dende chef for 20. panzer division p\xc3\xa5 \xc3\x98stfronten. I januar 1942 blev han sendt til det tyske Afrika Korps i Libyen som leder af 21. panzer division. Den 1. april 1942 blev han forfremmet til generalmajor. Han faldt i slaget ved Alam el Halfa. Efter hans d\xc3\xb8d blev han udn\xc3\xa6vnt til generall\xc3\xb8jtnant.'